English: So, if we turn to our supersponsor route, which is the route that we are pausing just for these few weeks, we actually had 6,016 submitted applications. They transferred into 4,808 confirmed applications, and 3,435 visas have been issued under our supersponsor scheme. I've said already that the welcome centres are at capacity. The estimated arrivals, as of 14 June, under our supersponsor scheme is 759. In fact, when the Counsel General and I visited the welcome centre last week, it was virtually full then, and they said they were expecting arrivals at the weekend, and it would then be full. But by the end of weekend, all our welcome centres were full. In fact, over 100 people arrived over the weekend, and 100 more were confirmed to travel between Monday and Friday this week. So, now we've got over 6,000 applications in the system, with around 4,700 confirmed applications, and an estimation, as we said right from the word 'go', that we would be able to provide accommodation for up to 1,000 people. So, this is where we have got to make sure that we can not only support those who are in the system, because everyone who was in the system up until Friday, we were going to progress their applications for the supersponsor route to welcome centres. Everyone else, of course, will continue. Those who are coming under the individual sponsor, Homes for Ukraine sponsor scheme, they were also arriving as well, so there has been - . It's good, in a sense, your question about gaps between visa approvals and arrivals. That gap has narrowed. I've raised it every time I've met with Lord Harrington, and indeed my colleague from Scotland, Neil Gray, the Minister, these issues, but that has become less of an issue because that gap has reduced. So, that's just the latest update, and I will be updating you on figures as we move through. I just want to say something about Haven of Light, and the fact that you introduced me to them very early on back in February. Their experience, their expertise, their care and commitment is just tremendous. I've met them on a number of occasions. They're absolutely committed. They're particularly concerned about safeguarding. They've got a lot of experience about sexual exploitation, trafficking. They want to ensure that people are safe and supported, and I'm very pleased to say that Reverend Tim Hall and colleagues sit on the external group that I chair. But I have given you quite a bit of information in my statement - I won't repeat it all, but you can see - about the work we're doing with the third sector to make sure that we can have specialist support, some funding going out to some organisations like the Welsh Refugee Council. The Red Cross are playing a hugely important role. They were there at the welcome centre we visited last week. They're all playing a key role, but the wonderful events that are being held across Wales, the support that's been given to families and households. I'll just quickly say on education, yes, we have been very clear about all children living in Wales having a right to access a school, and we have that guidance on school admissions applications on the Schools of Sanctuary website. Local authorities have all played their part to help with the difficulty in many cases where there hasn't been capacity. That has been an issue, but local authorities are looking at ways in which they can address that capacity in terms of class sizes. It has been a challenge in some areas, but I'm very pleased that, last Thursday, the Minister for Finance and Local Government and I met with all the new leaders. We met on that occasion specifically with housing cabinet members, because I will go on to your next point. What we need to do is make sure that people can move on from our welcome centres. Some will go to host families, and others will go into more permanent accommodation for the time that they're going to spend in Wales. We're looking at all other opportunities beyond the five centres that we've got, and we've got another one opening shortly. So, thank you again for raising that. I did feed back about the MOD contact you had from the St David's prayer breakfast, and I'll follow that up as well.
Welsh: Felly, os trown at ein llwybr uwch-noddwyr, sef y llwybr yr ydym yn ei ohirio am yr wythnosau hyn yn unig, roedd gennym ni 6,016 o geisiadau wedi'u cyflwyno mewn gwirionedd. Roedd hynny'n trosi i 4,808 o geisiadau wedi'u cadarnhau, ac mae 3,435 o fisâu wedi'u cyhoeddi o dan ein cynllun uwch-noddwyr. Rwyf eisoes wedi dweud bod y canolfannau croeso yn llawn. Yr amcangyfrif o'r niferoedd sy'n cyrraedd, fel yr oedd pethau ar 14 Mehefin, o dan ein cynllun uwch-noddwyr yw 759. Mewn gwirionedd, pan ymwelodd y Cwnsler Cyffredinol a minnau â'r ganolfan groeso yr wythnos diwethaf, roedd bron yn llawn bryd hynny, ac fe wnaethon nhw ddweud eu bod yn disgwyl i bobl gyrraedd dros y penwythnos, ac y byddai'n llawn wedyn. Ond erbyn diwedd y penwythnos, roedd ein holl ganolfannau croeso yn llawn. Mewn gwirionedd, cyrhaeddodd dros 100 o bobl dros y penwythnos, a chadarnhawyd bod 100 yn rhagor yn teithio rhwng dydd Llun a dydd Gwener yr wythnos hon. Felly, nawr mae gennym ni dros 6,000 o geisiadau yn y system, a thua 4,700 o geisiadau wedi'u cadarnhau, ac amcangyfrif, fel y gwnaethom ei ddweud o'r cychwyn cyntaf, y byddem yn gallu darparu llety i hyd at 1,000 o bobl. Felly, dyma le y mae'n rhaid i ni sicrhau ein bod nid yn unig yn gallu cefnogi'r rhai hynny sydd yn y system, oherwydd roedd pawb a oedd yn y system hyd at ddydd Gwener, roeddem yn mynd i drosglwyddo eu ceisiadau ar gyfer y llwybr uwch-noddwyr i ganolfannau croeso. Bydd pawb arall, wrth gwrs, yn parhau. Bydd y rhai hynny sy'n dod o dan y noddwr unigol, cynllun noddi Cartrefi i Wcráin, yn cyrraedd hefyd, felly bu - . Mae'n dda, ar un ystyr, eich cwestiwn am fylchau rhwng y fisâu sydd wedi eu cymeradwyo a'r niferoedd sydd wedi cyrraedd. Mae'r bwlch hwnnw wedi lleihau. Rwyf wedi sôn bob tro yr wyf wedi cyfarfod â'r Arglwydd Harrington, ac yn wir fy nghyd-Aelod o'r Alban, Neil Gray, y Gweinidog, am y materion hyn, ond mae hynny wedi mynd yn llai o broblem oherwydd bod y bwlch hwnnw wedi lleihau. Felly, dyna'r wybodaeth ddiweddaraf yn unig, a byddaf yn rhoi'r wybodaeth ddiweddaraf i chi am ffigurau wrth i bethau newid. Hoffwn i ddweud rhywbeth am Haven of Light, a'r ffaith i chi fy nghyflwyno iddyn nhw yn gynnar iawn yn ôl ym mis Chwefror. Mae eu profiad, eu harbenigedd, eu gofal a'u hymrwymiad yn aruthrol. Rwyf wedi cwrdd â nhw droeon. Maen nhw wedi ymrwymo'n llwyr. Maen nhw'n pryderu'n benodol am ddiogelu. Mae ganddyn nhw lawer o brofiad ynglŷn â chamfanteisio rhywiol, masnachu pobl. Maen nhw'n awyddus i sicrhau bod pobl yn ddiogel ac yn cael eu cefnogi, ac rwy'n falch iawn o ddweud bod y Parchedig Tim Hall a'i gydweithwyr yn eistedd ar y grŵp allanol yr wyf i'n ei gadeirio. Ond rwyf wedi rhoi cryn dipyn o wybodaeth i chi yn fy natganiad - wna i ddim ailadrodd popeth a ddywedais, ond gallwch chi weld - am y gwaith yr ydym yn ei wneud gyda'r trydydd sector i sicrhau y gallwn gael cymorth arbenigol, a rhoddir rhywfaint o gyllid i rai sefydliadau fel Cyngor Ffoaduriaid Cymru. Mae'r Groes Goch yn chwarae rhan hynod bwysig. Roedden nhw yno yn y ganolfan groeso y gwnaethom ymweld â hi yr wythnos diwethaf. Maen nhw i gyd yn chwarae rhan allweddol, ond y digwyddiadau gwych sy'n cael eu cynnal ledled Cymru, y gefnogaeth sy'n cael ei rhoi i deuluoedd ac aelwydydd. Rwyf am sôn yn gyflym am addysg, ydym, rydym ni wedi bod yn glir iawn bod gan bob plentyn sy'n byw yng Nghymru yr hawl i fynd i'r ysgol, ac mae gennym y canllawiau hynny ynghylch ceisiadau am dderbyniadau i ysgolion ar wefan Ysgolion Noddfa. Mae'r awdurdodau lleol i gyd wedi gwneud eu rhan i helpu gyda'r anhawster mewn llawer o achosion lle na fu capasiti. Mae hynny wedi bod yn broblem, ond mae awdurdodau lleol yn edrych ar ffyrdd y gallan nhw fynd i'r afael â'r capasiti hwnnw o ran maint dosbarthiadau. Mae wedi bod yn her mewn rhai ardaloedd, ond rwy'n falch iawn bod y Gweinidog Cyllid a Llywodraeth Leol a minnau, ddydd Iau diwethaf, wedi cyfarfod â'r holl arweinwyr newydd. Fe wnaethom ni gyfarfod ar yr achlysur hwnnw'n benodol ag aelodau'r cabinet tai, oherwydd af ymlaen at eich pwynt nesaf. Yr hyn y mae angen i ni ei wneud yw sicrhau y gall pobl symud ymlaen o'n canolfannau croeso. Bydd rhai yn mynd i deuluoedd sy'n cynnig llety, a bydd eraill yn mynd i lety mwy parhaol am yr amser y byddan nhw'n ei dreulio yng Nghymru. Rydym yn edrych ar bob cyfle arall y tu hwnt i'r pum canolfan sydd gennym ni, ac mae gennym ni un arall yn agor cyn bo hir. Felly, diolch i chi eto am grybwyll hynny. Fe wnes i roi adborth am gyswllt y Weinyddiaeth Amddiffyn a gawsoch o frecwast gweddi Dewi Sant, a byddaf yn mynd ar drywydd hynny hefyd.